**Ministru kabineta noteikumu**

**“Grozījumi Ministru kabineta 2005. gada 11. oktobra noteikumos Nr. 764 “Valsts informācijas sistēmu vispārējās tehniskās prasības”” projekta**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta (turpmāk – MK) noteikumu ”Grozījumi Ministru kabineta 2005. gada 11. oktobra noteikumos Nr. 764 “Valsts informācijas sistēmu vispārējās tehniskās prasības” (turpmāk – MK noteikumi Nr. 764) projekts izstrādāts ar mērķi izvirzīt vienādas prasības visām jaunveidojamām vai būtiski pilnveidojamām valsts informācijas sistēmām neatkarīgi no to finansējuma avota. MK noteikumi Nr. 764 stāsies spēkā atbilstoši Oficiālo publikāciju un tiesiskās informācijas likumā noteiktajai kārtībai. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | MK 2020. gada 30. jūnija sēdes protokollēmuma Nr.42 “Informatīvais ziņojums “Par valsts pārvaldes informācijas sistēmu arhitektūras reformu”” (turpmāk – protokollēmums) (67.§ ) 2.3. apakšpunkts. |

|  |  |  |
| --- | --- | --- |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2020. gada 30. jūnijā MK tika apstiprināts Vides aizsardzības un reģionālās attīstības ministrijas (turpmāk – VARAM) informatīvais ziņojums „Par valsts pārvaldes informācijas sistēmu arhitektūras reformu”[[1]](#footnote-2) (turpmāk – arhitektūras ziņojums), kurš informē par VARAM izstrādātajām prasībām attiecībā uz valsts pārvaldes informācijas sistēmu (turpmāk – IS) attīstības plānošanu, kā arī izvirza konkrētas prasības pārejai uz modulāru un sadarbspējīgu informācijas sistēmu arhitektūru, novēršot ierobežojumus, ko uzliek novecojuši IS izstrādes risinājumi, vienlaikus pārskatot no šodienas prasību un tehnoloģisko iespēju viedokļa 2014. gadā formulētos ieteikumus valsts pārvaldes IS arhitektūras[[2]](#footnote-3) risinājumiem, nostiprinot prasības, kas attiecas uz attīstāmo risinājumu informācijas un komunikācijas tehnoloģiju (turpmāk – IKT) arhitektūras risinājumiem, kā arī programmatūras produktu un skaitļošanas infrastruktūras pakalpojumu izmantošanu. Saskaņā ar 2020. gada 30. jūnija protokollēmuma Nr. 42 (67.§ ) 2.3.apakšpunktu, VARAM uzdots līdz 2020. gada beigām veikt grozījumus MK 2005. gada 11. oktobra noteikumos Nr. 764 “Valsts informācijas sistēmu vispārējās tehniskās prasības”[[3]](#footnote-4), nosakot nefunkcionālās prasības, t. sk. informācijas un komunikācijas tehnoloģiju (turpmāk – IKT) arhitektūras un IKT infrastruktūras pakalpojumu izmantošanas prasības valsts IS attīstībai, kā arī definējot prasības attīstāmo risinājumu programmatūras autoru mantisko tiesību regulējumam un komerciāli licencētu programmatūras produktu izmantošanai attīstāmajos risinājumos. Ņemot vērā minēto uzdevumu, MK noteikumi Nr.764 ir papildināti ar *11.,* *12., 13., 14 un 15. punktu* un jaunu pielikumu *“Informācijas sistēmu nefunkcionālās tehniskās prasības”.* Ņemot vērā, ka citos ar IKT jautājumiem saistītos normatīvos aktos attiecībā uz valsts informācijas sistēmām tiek lietots saīsinājums “informācijas sistēmas”, MK noteikumi Nr. 764 paredz turpmāk šajos noteikumos valsts informācijas sistēmu lietotā saīsinājuma “sistēmas” vietā lietot saīsinājumu “informācijas sistēmas”. MK noteikumi Nr. 764 ir papildināti ar *11. punktu,* kas paredz visām IS nodrošināt informācijas sistēmu piekļūstamības prasības, kas izriet no Eiropas Parlamenta un Padomes 2016. gada 26. oktobra Direktīvas 2016/2102/ES par publiskā sektora struktūru tīmekļvietņu un mobilo lietotņu piekļūstamību, Informācijas atklātības likuma un tam pakārtotajiem normatīvajiem aktiem.  MK noteikumi Nr. 764 ir papildināti ar *12*. *punktu,* kas nosaka, ka šo noteikumu pielikumā minētās informācijas sistēmas nefunkcionālās tehniskās prasības ir piemērojamas informācijas sistēmām, kuru izveide vai būtiska pārveide ir uzsākta pēc grozījumu, kas paredz papildināt noteikumus ar pielikumu, spēkā stāšanās dienas. Par jaunveidojamām un būtiski pilnveidojamām IS uzskatāmas tādas IS, kuru īstenošanas izmaksas pārsniedz 42 000 *euro*. MK noteikumi Nr. 764 ir papildināti ar *13.* *punktu*, kas nosaka, ka VARAM līdz [2021.](http://2021.) gada 1. maijam ievieto savā tīmekļvietnē šo noteikumu [pielikuma 4.6.](https://likumi.lv/ta/id/310566#p9) apakšpunktā minētās vadlīnijas. Tehnoloģiskās arhitektūras prasības tādām informācijas sistēmām, kuru izveide vai būtiska pārveide uzsākta pēc grozījumu spēkā stāšanās un kuru iepirkuma izmaksas pārsniedz 42 000 *euro*, līdz šo noteikumu 4.6. apakšpunktā minēto vadlīniju publicēšanai, informācijas sistēmas pārzinis saskaņo ar VARAM.VARAM norāda, ka tiem IKT projektiem, kuri netiek īstenoti darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” un 2.2.1.2. pasākuma “Kultūras mantojuma digitalizācija” ietvaros, netiek vērtēta izstrādājamo IS atbilstība IKT arhitektūras prasībām un finansējums to īstenošanai tiek piešķirts bez tehniskās arhitektūras prasību izvērtējuma un saskaņojuma ar valsts IKT pārvaldības organizāciju – VARAM. Līdz ar to, lai visiem IKT projektiem, kuru ietvaros tiek izstrādātas IS, tiktu piemērota vienāda vērtēšanas pieeja un kritēriji, MK noteikumi Nr. 764 ir papildināti ar *13. punktu.*Ņemot vērā plānoto reformu valsts IKT pārvaldības jomā, kas paredz specializētu kompetenču centru, kas sniedz koplietošanas IKT pakalpojumus, attīstību, VARAM sadarbībā ar skaitļošanas infrastruktūras koplietošanas pakalpojumu sniedzējiem līdz 2021. gada 30. jūnijam sagatavos un publicēs izvērstu un detalizētu augstas pievienotās vērtības skaitļošanas infrastruktūras koplietošanas pakalpojumu katalogu, kas ļaus tām valsts pārvaldes iestādēm, kuras neattīstīs skaitļošanas infrastruktūras pakalpojumus nozares ietvaros un plānos izmantot citu nozaru koplietošanas pakalpojumus, izmantot šo katalogu. Līdz ar to MK noteikumi Nr. 764 ir papildināti ar *14.* punktu, kas nosaka, ka VARAM līdz 2021. gada 30. jūnijam ievieto savā tīmekļvietnē šo noteikumu [pielikuma 5.6.](https://likumi.lv/ta/id/310566#p9) apakšpunktā minēto informācijas un komunikācijas tehnoloģiju infrastruktūras pakalpojumu katalogu, un 15. punktu, kas nosaka, ka šo noteikumu pielikuma 5.6.apakšpunktu piemēro ar 2021.gada 1.jūliju. MK noteikumu Nr. 764 pielikumā *“Informācijas sistēmu nefunkcionālās tehniskās prasības”* IS izvirzīta atbilstība šādām prasībām:1. Datu atvēršanas prasības;2. Datu uzkrāšanas un aprites prasības;3. Sistēmas lietotāju identifikācijas prasības; 4. Lietojumprogrammatūras koplietošanas un arhitektūras prasības;5. IKT infrastruktūras pakalpojumu izmantošanas prasības.*1. Datu atvēršanas prasības.*Publiskajā sektorā notiekošie procesi rada lielu informācijas apjomu, kas tiek uzkrāts datu veidā, piemēram, meteoroloģiskie dati, digitālās kartes, reģistri, statistika u.c. dati. Dati ir būtiska digitālās ekonomikas sastāvdaļa, kas nodrošina valsts ekonomikas izaugsmi. Datu pieejamība ne tikai sekmē uz datiem balstītu pakalpojumu un produktu izveidi, bet arī veicina efektīvākus valsts un privātā sektora pakalpojumus, nodrošina to kvalitāti un atbalsta datos balstītu lēmumu pieņemšanu.Datu atvēršanu un publicēšanu atvērto datu formā nosaka Informācijas atklātības likums un Ministru kabineta 2020. gada 14. jūlija noteikumi Nr. 445 “Kārtība, kādā iestādes ievieto informāciju internetā”. Vienlaikus Deklarācijā par Artura Krišjāņa Kariņa vadītā Ministru kabineta iecerēto darbību 245. punktā noteikts datu atvērtības princips – “atvērts ir viss, izņēmumi ir jāpamato”. Īstenojot Valdības deklarācijā noteikto, MK 2019. gada 20. augustā apstiprināja VARAM informatīvo ziņojumu “Latvijas atvērto datu stratēģija”, kas paredz ieviest principu “atvērts pēc noklusējuma”. Līdz ar to noteiktu daļa IS datu, kas klasificēta kā vispārpieejamā informācija, ir publicējama atvērto datu veidā Latvijas Atvērto datu portālā (<https://data.gov.lv>).*2. Datu uzkrāšanas un aprites prasības.*Tā kā šobrīd valsts pārvaldē dominē decentralizēta informācijas aprite, pie šādas aprites IS apmainās ar datiem ar citām IS bez starpnieka. Esošā kārtība rada situāciju, ka, rodoties jaunai vajadzībai kādā IS saņemt citu IS iepriekš nenodotus datus, ir nepieciešams pārveidot gan devējsistēmu, gan saņēmējsistēmu. Izveidojot jaunu IS, ir jāveido savienojumi ar visām IS, ar kurām nepieciešama informācijas aprite. Dažādās IS dati ir gan dažādos formātos, gan informācijas apritei tiek izmantoti dažādi protokoli. Ja notiek izmaiņas devējsistēmā, tad bieži ir nepieciešamas izmaiņas arī visās saņēmējsistēmās. Ja kāda devējsistēma pāriet uz citu datu formātu un informācijas apmaiņas protokolu, tad jāveic pielāgojumi visās saņēmējsistēmās. Šādos gadījumos efektīvāka ir centralizēta informācijas aprite, kad pastāv viens centralizētais risinājums (platforma), caur kuru notiek informācijas aprite ar jau eksistējošiem pielāgojumiem gan datu izgūšanai, gan risinājumiem dažādu informācijas aprites protokolu izmantošanai. Konvertēšana un protokolu maiņa notiek centralizētājā risinājumā, un izmaiņas nav jāveic katrā no iesaistītajām IS. Informācijas aprite centralizācijas gadījumā tiek standartizēta.Arī Valsts kontrole savā 2017. gada 9. jūnija revīzijas ziņojumā “Vai valsts pārvalde efektīvi rīkojas ar uzkrāto informāciju”  ir norādījusi, ka nepieciešams:1. pilnveidot un konkretizēt valsts politiku informācijas aprites jomā;2. apzināt un uzraudzīt valsts pārvaldē uzkrāto informāciju un to apriti; 3. plānot, uzraudzīt un standartizēt informācijas aprites aktivitātes valsts pārvaldē kopumā, nosakot vienotu pieeju un principus informācijas aprites organizēšanai un koordinējot iestāžu starpnozaru sadarbību, kā arī mērķtiecīgi pieslēdzot valsts IS izveidotajai VISS informācijas aprites platformai.Līdz ar to, lai nodrošinātu centralizētu datu aprites sistēmu valsts pārvaldes IS, tiek noteiktas atbilstošas prasības MK noteikumu Nr. 764 pielikuma sadaļā “Datu uzkrāšanas un aprites prasības”.*3. Sistēmas lietotāju identifikācijas prasības.*Palielinoties valsts pārvaldes darbinieku pienākumu izpildei izmantojamo IS skaitam un it īpaši – koplietošanas risinājumiem, kurus izmanto dažādu iestāžu un pat dažādu resoru darbinieki, arvien aktuālāks kļūst jautājums par IS lietotāju identifikāciju un autorizāciju šo IS funkciju izmantošanai. Daudzu atšķirīgu identifikācijas līdzekļu (ieskaitot paroles) izmantošana rada neērtības IS lietotājiem un var pazemināt to drošības līmeni. Savukārt IS turētājiem liela skaita un pa dažādām institūcijām sadalīta lietotāju skaita gadījumā administratīvo slogu un drošības riskus rada gan identifikācijas, gan autorizācijas pārvaldība. Pieteikšanās moduļa izstrāde katrai IS atsevišķi vispārējā gadījumā palielina izmaksas. Vienlaikus vēršam uzmanību, ka 2021.gada 1.janvārī stāsies spēkā likums “Grozījumi Personu apliecinošu dokumentu likumā”, nosakot no 2023. gada 1. janvāra, bet  atsevišķām likumprojektā definētām personu grupām – no 2031. gada 1. janvāra (ārvalstīs dzīvojošajiem, ilgstošas sociālās aprūpes un sociālās rehabilitācijas institūciju klientiem, I grupas invalīdiem, pensionāriem, politiski represētajiem), personu apliecību (eID karti) par obligātu personu apliecinošu dokumentu Latvijas pilsoņiem un nepilsoņiem, kas sasnieguši 15 gadu vecumu.  Pase turpmāk tiek paredzēta kā izvēles personu apliecinošais dokuments vai kā ceļošanas dokuments uz valstīm, kurās eID karte netiek atzīta par personas apliecinošu un ceļošanas dokumentu. Likumprojekts paredz pārejas periodu, proti, jau no 2021.gada saņemot pasi, personai paredzēts pienākums saņemt arī personas apliecību.Lai mazinātu drošības riskus, kuri saistīti ar personu elektronisko identifikāciju, veicinātu Elektroniskās identifikācijas kartes (eID) lietošanu un nodrošinātu koplietošanas risinājumu izmantošanu elektroniskās identifikācijas procesā, noteiktas atbilstošas prasības MK noteikumu Nr. 764 pielikuma sadaļā “Sistēmas lietotāju identifikācijas prasības”.*4. Lietojumprogrammatūras koplietošanas un arhitektūras prasības.* Pielikuma sadaļā “Lietojumprogrammatūras koplietošanas un arhitektūras prasības” IS izvirzītās prasības nodrošina atbilstību MK 2015. gada 10. marta sēdē (protokols Nr.14, 22.§) apstiprinātajam informatīvajam ziņojumam „Par publiskās pārvaldes informācijas sistēmu konceptuālo arhitektūru”[[4]](#footnote-5) un 2020. gada 30. jūnijā MK apstiprinātajam informatīvajam ziņojumam “Par valsts pārvaldes informācijas sistēmu arhitektūras reformu”[[5]](#footnote-6). Lai IS atbilstu modulāras, sadarbspējīgas un IKT infrastruktūru efektīvi izmantojošas IKT arhitektūras prasībām, VARAM līdz 2021. gada 30. jūnijam izstrādās un ievietos tīmekļvietnē www.varam.gov.lv tehnoloģiskās arhitektūras vadlīnijas, kuras būs jāievēro IS izstrādē. 5. *IKT infrastruktūras pakalpojumu izmantošanas prasības.*Šobrīd jau noslēguma stadijā esošais VARAM informatīvais ziņojums “Par valsts informācijas un komunikācijas tehnoloģiju resursu un kompetenču konsolidāciju” informē par VARAM sagatavoto reformu valsts IKT pārvaldības jomā, lai paaugstinātu valsts pārvaldes IKT atbalsta efektivitāti un kvalitāti, to panākot veicinot specializētu kompetenču centru, kas sniedz koplietošanas IKT pakalpojumus, attīstību un novēršot šķēršļus, kas ierobežo valsts pārvaldes rīcībā esošo IKT resursu un kompetenču efektīvu koplietošanu. Līdz ar to MK noteikumu Nr. 764 pielikuma sadaļā “IKT infrastruktūras pakalpojumu izmantošanas prasības” noteiktas atbilstošas prasības, lai IS atbilstu informatīvajā ziņojumā plānotās reformas izvirzītajām prasībām.  |
| 3. | Projekta izstrādē iesaistītās institūcijas un publiskas personas kapitālsabiedrības | VARAM. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
|   **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav ietekme uz pārvaldes funkcijām un institucionālo struktūru. Netiek veidotas jaunas institūcijas un netiek veikta esošo institūciju likvidācija. |
| 3. | Cita informācija | Nav. |

Ministru prezidenta biedrs –

Vides aizsardzības un reģionālās attīstības ministra p.i -

Aizsardzības ministrs Dr. A. Pabriks

V.Brūvere, 67026575

vineta.bruvere@varam.gov.lv

1. <http://tap.mk.gov.lv/mk/tap/?pid=40486547> [↑](#footnote-ref-2)
2. Ministru kabineta 2015. gada 10.marta sēdē (protokols Nr.14, 22.§) apstiprinātais informatīvais ziņojums „Par publiskās pārvaldes informācijas sistēmu konceptuālo arhitektūru”,
sk. <http://tap.mk.gov.lv/mk/tap/?pid=40338790>; [↑](#footnote-ref-3)
3. Ministru kabineta 2005.gada 11.oktobra noteikumi Nr.764 „Valsts informācijas sistēmu vispārējās tehniskās prasības”, sk. <https://likumi.lv/ta/id/118986-valsts-informacijas-sistemu-visparejas-tehniskas-prasibas> [↑](#footnote-ref-4)
4. sk. <http://tap.mk.gov.lv/mk/tap/?pid=40338790> [↑](#footnote-ref-5)
5. sk. <http://tap.mk.gov.lv/lv/mk/tap/?pid=40486547&mode=mk&date=2020-06-30> [↑](#footnote-ref-6)